رشید احمد گنگوہی

**رشید احمد گنگوہی** (پیدائش: 10 مئی 1829ء— وفات: 11 اگست 1905ء) ہندوستانی سنی عالم دین، مبلغ، محقق، مفسر ومحدث، فقیہ، مصنف اور شیخ طریقت تھے۔ آپ جنگ آزادی کے مجاہد، امداد اللہ مہاجر مکی کے خلیفہ اور دارلعلوم دیوبند کے سرپرست تھے۔ آپ کے فتاویٰ جات کا مجموعہ فتاویٰ رشیدیہ کے نام سے مطبوعہ ہے۔

## ابتدائی زندگی
رشید احمد گنگوہی 6/ذی قعدہ 1242ھ بمطابق 1829ءکو شنبہ کے دن گنگوہ، ضلع سہارنپور، یوپی میں پیدا ہوئے ، ان کے والد مہدایت احمد اپنے زمانے کے ایک جید عالم دین تھے، وہ غلام علی سے مجاز تھے۔
### تعلیم
قرآن شریف وطن میں پڑھ کر اپنے ماموں کے پاس کرنال چلے گئے اور ان سے فارسی کی کتابیں پڑھیں، پھر محمد بخش رامپوری سے صرف و نحو کی تعلیم حاصل کی۔ 1261ھ میں دہلی پہنچ کر مملوک علی نانوتوی کے سامنے زانوئے تلمذ تہ کیا ، یہیں محمد قاسم نانوتوی سے تعلق قائم ہوا، جو پھر ساری عمر قائم رہا۔ دہلی میں معقولات کی بعض کتابیں مفتی صدرالدین خاں آزردہ سے بھی پڑھیں، آخر میں شاہ عبد الغنی مجددی کی خدمت میں رہ کر علم حدیث کی تحصیل کی۔
## دار العلوم دیوبند کی سرپرستی
گرچہ قیامِ دار العلوم دیوبند میں کوئی فعال کردار آپ کا نہیں ملتا مگر طالب علمی کے زمانے سے ہی محمد قاسم نانوتوی سے تعلق رہا۔ اسی وجہ سے مؤرخین کا کہنا ہے کہ 1283ھ مطابق 1866ء میں دار العلوم کے قیام سے آپ بے خبر نہیں تھے۔ مدرسہ عربی اسلامی دیوبند کے قیام کے دوسال بعد 1285ھ میں دار العلوم دیوبند سے گنگوہی کے رسمی تعلق کا سراغ ملتا ہے۔ محمدقاسم نانوتوی بانئ دار العلوم دیوبند کی وفات کے بعد آپ دار العلوم دیوبند کے دوسرے سرپرست مقرر ہوئے۔ دار العلوم کے نصاب کو تیار کرنے میں آپ کا اہم کردار رہا ہے۔ اس لیے محمد قاسم نانوتوی کے ساتھ آپ بھی مسلک دار العلوم دیوبند کے پیشوا ہیں۔

## برطانوی سامراج کے خلاف جنگ
1857ء میں خانقاہِ قدوسی سے مردانہ وار نکل کر انگریزوں کے خلاف صف آرا ہو گئے اور اپنے مرشد حاجی امداد اللہ مہاجر مکی اور دوسرے رفقا کے ساتھ شاملی کے معرکۂ جہاد میں شامل ہوکر خوب داد شجاعت دی۔ جب میدان جنگ میں حافظ ضامن شہید ہوکر گرے تو آپ ان کی نعش اٹھاکر قریب کی مسجد میں لے گئے اور پاس بیٹھ کر قرآن شریف کی تلاوت شروع کردی۔ معرکۂ شاملی کے بعد گرفتاری کا وارنٹ جاری ہوا اور ان کو گرفتار کرکے سہارنپور کی جیل میں بھیج دیا گیا، پھر وہاں سے مظفرنگر منتقل کر دیا گیا، چھ مہینے جیل میں گذرے، وہاں بہت سے قیدی آپ کے معتقد ہو گئے اور جیل خانے میں جماعت کے ساتھ نماز اداکرنے لگے۔

## درس حدیث
جیل سے رہائی کے بعد آپ نے درس و تدریس کا سلسلہ شروع فرمایا، 1299ھ میں تیسرے حج کے بعد آپ نے یہ التزام کیا کہ ایک سال کے اندر اندر پوری صحاح ستہ کو ختم کرادیتے تھے، معمول یہ تھا کہ صبح سے 12 بجے تک طلبہ کو پڑھاتے تھے۔ آپ کے درس کی شہرت سُن سُن کر طالبانِ حدیث دور دور سے آتے تھے، کبھی کبھی ان کی تعداد ستّر اسّی تک پہنچ جاتی تھی، جن میں ہندو بیرونِ ہند کے طلبہ بھی شامل ہوتے تھے۔ طلبہ کے ساتھ غایت محبت و شفقت سے پیش آتے تھے۔ درس کی تقریر ایسی ہوتی تھی کہ ایک عامی بھی سمجھ لیتا تھا، آپ کے درس حدیث میں ایک خاص خوبی یہ تھی کہ حدیث کے مضمون کو سن کر اس پر عمل کرنے کا شوق پیدا ہوجاتا تھا۔ جامع ترمذی کی درسی تقریر 'الکوکب الدری' کے نام سے شائع ہو چکی ہے، جو مختصر ہونے کے باوجود ترمذی کی نہایت جامع شرح ہے، 1314ھ تک آپ کا درس جاری رہا، تین سو سے زائد حضرات نے آپ سے دورۂ حدیث کی تکمیل کی۔ درسِ حدیث میں آپ کے آخری شاگرد حضرت شیخ الحدیث مولانا محمد زکریا کے والد ماجد محمد یحیٰ کاندھلوی تھے۔ آخر میں نزول الماء کی بیماری کی وجہ سے درس بند ہو گیا تھامگر ارشادوتلقین اور فتاویٰ کا سلسلہ برابر جاری رہا، ذکراللہ کی تحریص و ترغیب پر بڑی توجہ تھی، جو لوگ خدمت میں حاضر ہوتے، رغبتِ آخرت کا کچھ نہ کچھ حصہ ضرور لے کر جاتے، اتباع سنّت کا غایت اہتمام فرماتے تھے۔

## دار العلوم کی سر پرستی
1297ھ میں قاسم نانوتوی کی وفات کے بعد دار العلوم دیوبند کے سرپرست ہوئے، مشکل حالات میں دار العلوم کی گتھیوں کو سلجھا دینا ان کی ایک بڑی خصوصیت تھی۔ 1314ھ سے مدرسہ مظاہر علوم سہارنپور کی سرپرستی بھی قبول فرمالی تھی۔
## تصانیف
فقہ اور تصوف میں تقریباً 14 کتابیں تصنیف فرمائیں۔ چند مشہور تصانیف درج ذیل ہیں۔
* فتاویٰ رشیدیہ
* زبدۃ المناسک مع عمدۃ المناسک
* تفسیر رشیدی
* تشریحات بخاری
* الکوکب الدرری
* ہدایۃ الشیعہ
* سبیل الرشاد
* اوثق العری
* تصفیہ القلوب
* سبیل الرشاد
* امداد السلوک
* براہین قاطعہ
* لطائف رشیدیہ
* اصلاح الرسوم
* فقہ اکبر ووصیت نامہ

## وفات
8 یا 9 جمادی الثانی 1323ھ مطابق 1905ء بروز جمعہ اذان جمعہ کے بعد 78 سال کی عمر میں وفات پائی۔
## سوانح حیات
آپ کے تفصیلی حالات تذکرۃ الرشید مصنف: عاشق الٰہی میرٹھی میں درج ہیں، یہ کتاب دوجلدوں پر مشتمل ہے۔ اس کے علاوہ "مولانا رشید احمد گنگوہی حیات اور کارنامے" تالیف:اسیر ادروی بھی قابل ذکر ہے۔

## حوالہ جات

زمرہ:احناف
زمرہ:انیسویں صدی کے اسلامی مسلم علما
زمرہ:بھارت کے سنی علما
زمرہ:بھارتی اسکولوں و کالجوں کے بانیان
زمرہ:بھارتی مسلم شخصیات
زمرہ:دیوبندی شخصیات
زمرہ:ضلع سہارنپور کی شخصیات
زمرہ:ماتریدی شخصیات
زمرہ:محدثین
زمرہ:ویکی ڈیٹا سے مختلف مختصر وضاحت
زمرہ:ہندوستانی صوفیا
زمرہ:1826ء کی پیدائشیں
زمرہ:1829ء کی پیدائشیں
زمرہ:1905ء کی وفیات

زمرہ:نجاری لوگ